ԱՄՆ-ում ՀՀ դեսպան Թաթուլ Մարգարյանն իր ելույթում երախտագիտություն հայտնեց Կոնգրեսի հայանպաստ հանձնախմբին Արցախի անկախությանը, անվտանգությանը եւ ժողովրդավարական զարգացմանը ցուցաբերած աներեր աջակցության համար: «Արցախի 25-ամյա պատմությունն անհանդուրժողականության, բռնության, պատերազմի եւ շրջափակման դեմ տարած ժողովրդավարական հաղթանակի պատմություն է: Այդ հինավուրց քրիստոնեա երկրի ժողովրդին հաջողվել է դիմագրավել Ադրբեջանի ագրեսիային եւ, անկախ իր առջեւ կանգնած բոլոր բարդություններից, կառուցել ազատ եւ ժողովրդավար հասարակություն, շուկայական հարաբերությունների վրա հիմնված տնտեսություն»: Իր խոսքում դեսպան Մարգարյանը կարեւորեց ղարաբաղյան շարժման միջազգային նշանակությունը, դրա ազդեցությունը խորհրդային եւ հետխորհրդային տարածքում սկիզբ առած քաղաքական գործընթացների վրա: «Պատմությունը վերանայելուն եւ հայատյացություն սերմանելուն ուղղված քայլերով Ադրբեջանը փորձում է եւ ներքին եւ միջազգային հարթակում բարոյական հիմք նախապատրաստել Լեռնային Ղարաբաղի դեմ պատերազմ վերսկսելու համար: Այս ամենը գալիս է ապացուցելու, որ Ադրբեջանը պարզապես ժամանակ է շահում նոր պատերազմի նախապատրաստվելու համար, ինչն էլ ավելի է ընդգծում միջազգային հանրության կողմից Լեռնային Ղարաբաղի Հանրապետության անկախության ճանաչման հրատապությունը»,- ընդգծեց Հայաստանի դեսպանը: